ಕೋವಿಡ್ ತುಮಕೂರು ಜಿಲ್ಲೆಯಲ್ಲಿ ಸಾವಿರದತ್ತ ಸೋಂಕಿತರು ತುಮಕೂರು: ಜಿಲ್ಲೆಯಲ್ಲಿ ಕೊರೊನಾ ಸೋಂಕಿನಿಂದ ಮೃತಪಡುತ್ತಿರುವವರ ಸಂಖ್ಯೆ ಮತ್ತೂ ಏರುಗತಿಯಲ್ಲಿಯೇ ಸಾಗಿದೆ. ಇಲ್ಲಿಯವರೆಗೂ ನಿತ್ಯ ಎರಡು, ಮೂರು ಸಾವಿನ ಪ್ರಕರಣಗಳು ವರದಿಯಾಗುತ್ತಿದ್ದವು. ಆದರೆ ಗುರುವಾರ ಒಂದೇ ದಿನ ತುಮಕೂರಿನವರೇ 5 ಮಂದಿ ಸಾವನ್ನಪ್ಪಿದ್ದಾರೆ. ಈ ಮೂಲಕ ಸಾವಿನ ಸಂಖ್ಯೆ 35ಕ್ಕೆ ತಲುಪಿದೆ. ಕಳೆದ 10 ದಿನಗಳಲ್ಲಿ 20ಕ್ಕೂ ಹೆಚ್ಚು ಸಾವಿನ ಪ್ರಕರಣಗಳು ಘಟಿಸಿವೆ. ತುಮಕೂರಿನ ವಾಲ್ಮೀಕಿ ನಗರದ 45 ವರ್ಷದ ವ್ಯಕ್ತಿ, ಬಾರ್ಲೈನ್ ರಸ್ತೆಯ 26 ವರ್ಷದ ಮಹಿಳೆ, ಮೆಳೆಕೋಟೆಯ 65 ವರ್ಷದ ಮಹಿಳೆ, ಎಸ್ಐಟಿ ಬಡಾವಣೆಯ 64 ವರ್ಷದ ವ್ಯಕ್ತಿ ಮತ್ತು ಮೆಳೆಕೋಟೆ ದಾನನಗರದ 65 ವರ್ಷದ ಮಹಿಳೆ ಮೃತಪಟ್ಟಿದ್ದಾರೆ. ಈ ಎಲ್ಲರೂ ಜಿಲ್ಲಾ ಕೋವಿಡ್ ಆಸ್ಪತ್ರೆಯಲ್ಲಿ ಚಿಕಿತ್ಸೆ ಪಡೆಯುತ್ತಿದ್ದರು. ಇವರಲ್ಲಿ ಎಸ್ಐಟಿ ಬಡಾವಣೆಯ ವ್ಯಕ್ತಿಯನ್ನು ಹೊರತುಪಡಿಸಿದರೆ ಉಳಿದ ಎಲ್ಲರ ಗಂಟಲು ಸ್ರಾವ ಮಾದರಿಯನ್ನು ಜುಲೈ 21 ಮತ್ತು 22ರಂದು ತೆಗೆದು ಪರೀಕ್ಷೆಗೆ ಕಳುಹಿಸಲಾಗಿತ್ತು. ಹೀಗೆ ಮಾದರಿ ಪರೀಕ್ಷೆಗೆ ಕಳುಹಿಸಿದ ಕಡಿಮೆ ಅವಧಿಯಲ್ಲಿಯೇ ಮೃತಪಟ್ಟಿದ್ದಾರೆ. 67 ಮಂದಿಗೆ ಸೋಂಕು: ಗುರುವಾರ ಜಿಲ್ಲೆಯಲ್ಲಿ 67 ಮಂದಿಗೆ ಕೊರೊನಾ ಸೋಂಕು ತಗುಲಿದೆ. ಈ ಮೂಲಕ ಸೋಂಕಿತರ ಸಂಖ್ಯೆ 931ಕ್ಕೆ ತಲುಪಿದೆ. ತುಮಕೂರು ನಗರ, ಶಿರಾ, ಕುಣಿಗಲ್, ಪಾವಗಡ, ಮಧುಗಿರಿಯಲ್ಲಿ ಸೋಂಕಿತರ ಸಂಖ್ಯೆ ಹೆಚ್ಚುತ್ತಲೇ ಇದೆ. 488 ಮಂದಿ ಜಿಲ್ಲಾ ಕೋವಿಡ್ ಆಸ್ಪತ್ರೆಯಿಂದ ಗುಣಮುಖರಾಗಿ ಬಿಡುಗಡೆಯಾಗಿದ್ದಾರೆ. 408 ಸಕ್ರಿಯ ಪ್ರಕರಣಗಳು ಇವೆ.